Forsetakosningar standa nú yfir í Mið-Asíuríkinu Túrkmenistan. Níu eru í framboði en mestar líkur þykja á að sonur taki við af föður. Sitjandi forseti tilkynnti í síðasta mánuði að hann hygðist stíga til hliðar eftir að hafa ráðið ríkjum í landinu frá árinu 2006.
Gurbanguly Berdymukhamedov hefur í raun bannað allra stjórnarandstöðu og ræður öllu því sem hann vill ráða í landinu sem telur um sex milljónir íbúa. Hann kvaðst í síðasta mánuði vilja stíga til hliðar til að hleypa yngri mönnum að. Frami fertugs sonar hans, Serdar Berdymukhamedov, hefur verið geysihraður frá því hann steig inn á svið stjórnmálanna fyrir sex árum. Hann hefur síðan meðal annars gegnt embættum byggingamálaráðherra og aðstoðarutanríkisráðherra. Frami hans jókst enn frekar á síðasta ári þegar hann gerðist ríkisendurskoðandi og settist í öryggisráð Túrkmenistan. Berdymukhamedov yngri þykir því hafa mun meiri reynslu en keppinautar hans þótt yngstur sé frambjóðenda og þykir harla öruggt að hann hafi sigur. Kjörstöðum verður lokað klukkan sjö í kvöld að staðartíma en nýr forseti tekur við völdum 19. mars.
Gurbanguly Berdymukhamedov er 64 ára og tók við völdum í Túrkmenistan eftir að Turkmenabasi eða Saparmurad Atayevich Niyazov, fyrsti forseti landsins lést árið 2006. Hann ætlar alls ekki að yfirgefa stjórnmálin en hann vill verða forseti efri deildar þings landsins.
